
                REPUBLIKA HRVATSKA
    VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 024-01/24-01/
Ur.br: 2196-8-01/02-24-01
Bogdanovci, 25. studenog 2024. godine

Na temelju članka 87. i 88. Poslovnika Općinskog vijeća Općine Bogdanovci („Službeni vjesnik“ br. 04/21 i 21/22), predsjednica općinskog vijeća Anamarija Savić Bajac predlaže ovaj:

Z A P I S N I K

sa 45. sjednice općinskog vijeća koja je održana 25.11.2024. godine sa početkom u 19,00 sati u zgradi Općine Bogdanovci.

NAZOČNI VIJEĆNICI:
Andrija Krizmanić, Mirko Hardi, Zvonimir Mudri, Zvonko Kostelnik, Mario Pavlović, Dalibor Katić, Gelo Marijan, Anamarija Savić Bajac, Jelena Vinaj

ODSUTNI VIJEĆNICI:  Boris Grbić

NAZOČNE SLUŽBENE OSOBE:
Maja Župan, Marko Barun, Darko Ruskaj, Ana Marić, Jaroslav Međeši, Saša Holik

GOSTI:  Ahnetka Ivan



Predsjednica općinskog vijeća pozdravila je sve prisutne, te je predložila sljedeći dnevni red:

1. Usvajanje zapisnika s 44. sjednica općinskog vijeća Općine Bogdanovci
2. Prijedlog Odluke o prolongatu okvirnog kredita preko transakcijskog računa 
3. Prijedlog Odluke o usvajanju Godišnjeg plana upravljanja imovinom Općine Bogdanovci za 2025. godinu 
4. Prijedlog zaključka: 
a) Prihvaćanje Analize stanja sustava CZ na području Općine Bogdanovci u 2024. godini
b) Prijedlog Godišnjeg plana razvoja sustava CZ na području Općine Bogdanovci za 2025. godinu
5. Prijedlog Plana djelovanja u području prirodnih nepogoda
6. Razno

Prije usvajanja dnevnog reda predsjednica vijeća navodi kako smo se na prošlom vijeću nakon usvajanja Odluke o usvajanju državne osnovice za dužnosnike, dogovorili da se za iduće vijeće pripremi točka za smanjenje koeficijenta načelniku i zamjeniku načelnika iz razloga jer smo prije nekoliko mjeseci podigli obojici koeficijente, ne znajuči da će se osnovica tolilko povećati, te da sada nije uredu da načelnik i zamjenik imaju tolike plaća, stoga postavlja upit načelniku, kao predlagatelju koeficijenata, zašto ista točka nije na dnevnom redu.
Načelnik na to odgovara: “Da je želim predložiti, točka bi bila na dnevnom redu! Vlada RH donijela je Odluku o osnovici za dužnosnike i mi smo svoju Odluku uskladili sa istom”.
Gosp. Pavlović komentira kako to nema smisla, da je vijeće izašlo u susret načelniku i zamjeniku načelnika, te im podiglo koeficijente, jer su imali male place u odnosu na sadašnje troškove života, a prije donošenja nove osnovice, te da nije uredu da sada načelnik i zamjenik zajedno imaju bruto place preko 8.000,00 eura. Navodi primjer gradonačelnika grada Vukovara koji ima plaću manju od našeg načelnika, a naša Općina ima oko 1.000 stanovnika I puno, puno manji proračun od Grada Vukovar. Govori kako ih može biti sramota, te navodi kako zamjenik načelnik nema ni vozačku dozvolu, te kako nije mobilan za obavljanje bilo kakvih poslova, a ima toliku plaću.

Pročelnik se nadovezao na raspravu, te dodao kako se točno zna tko je predlagatelj koeficijenta.  

Nakon kratke rasprave predsjednica vijeća postavlja upit načelniku da li i dalje želi primate ovoliku plaću, na što načelnik odgovara da DA..

Predsjednica vijeća daje dnevni red na glasanje, te je isti usvojen sa 7 glasova Za i 2 glasa  PROTIV. 



Točka 1.
Predsjednica općinskog vijeća dala je zapisnik sa 44. sjednice Općinskog vijeća na raspravu. Nije bilo nikakvih primjedbi, te je zapisnik usvojen sa 7 glasova ZA i 2 glasa PROTIV. 

Točka 2.
[bookmark: _Hlk169678980]Predsjednica vijeća daje riječ načelniku kako bi pojasnio prijedlog Odluke o prolongatu okvirnog kredita po transakcijskom računu.
Gosp. Barun pojašnjava kako se radi o glavnom računu, navedeni prolongat odobrava se već godina, nismo ga do sada koristili ali nam je potreban u slučaju nužde, najviše zbog isplate projekata koje je potrebno isplatiti prije uplate sredstava od Ministarstava ili Fondova. Iznos je isti godinama, te smatra da se navedeni prolongat treba usvojiti.
Gosp. Gelo postavlja upit zašto da se odobri, ako se ne koristi godinama?!
Načelnik odgovara iz razloga zato što smo primjerice u samo jednom mjesecu imali prometa 185.000,00 eura, gdje nam dinamika uplate i isplate varira drastično, znači jedan mjesec na računu imamo 80.000,00 do 90.000,00 eura na računu, jedan mjesec  imamo 3.000,00 eura, i to tako cijelo vrijeme varira. S obzirom na taj dio, kažem nismo do sada koristili dozvoljeni minus, ali smatram da je ovo potrebno zbog projekata koji su nam trenutno aktivni, u slučaju da ih moramo isplatiti prije nego dobijemo odobrena sredstva od države. 
Nadalje, gosp. Gelo naglašava kako svako ima svoju savjesti te po njoj postupa, ali prethodna rasprava vezana za plaću dužnosnika bila je samo uvertira u ovu točku. Smatra da nije uredu povećavati plaće, a sada se traži odobrenje minusa, odnosno prolongata. 
Gđa. Vinaj istog je mišljenja kao i gosp. Gelo, shvaća da je načelnik predlagatelj koeficijenata, također navodi kako će podržati ovu točku, međutim, prema „van“ će to izgledati jako neozbiljno, s jedne strane se plaće povećavaju, a s druge se traži odobrenje minusa. 
Gosp. Pavlović navodi kako su prošle godine Tanja i Maja „plakale“ da neće imati za plaće, ukoliko se minus ne odobri, a načelnik se nije ni pojavio na toj sjednici, vijeće je tada odobrilo prolongat. Isto tako postavlja upit pročelniku da kao osoba koja pravno štiti poslovanje općine, iznese svoje mišljenje po pitanju ove točke.
Gosp. Ruskaj odgovara kako radi ovdje od 09.01.2024. godine, te da se od tada minus nije koristio za isplatu plaću, niti se za bilo što koristio koliko on zna. Također smatra da se trebamo financijski osigurati odobravanjem ovog prolongata, kako se ne bi dovelo u pitanje poslovanje općine, posebno zbog projekata. 
Nakon rasprave predsjednica vijeća daje ovu točku na glasanje.
Odluka o prolongatu okvirnog kredita preko transakcijskog računa usvojena je sa 5 glasova ZA i 4 glasa PROTIV.

Točka 3.
Sukladno Zakonu o upravljanju državnom imovinom donosi se Godišnji plan upravljanja imovinom. Izradili smo ga u suradnji sa Mentor savjetovanjem iz Vukovara. Navedenim Planom određuju se kratkoročni ciljevi i smjernice upravljanja imovinom, provedbene mjere u svrhu provođenja Strategije, detaljna analiza stanja upravljanja pojedinim oblicima imovine u vlasništvu općine, te godišnji planovi upravljanja pojedinim oblicima imovine u vlasništvu općine., navodi gosp. Ruskaj. 
Također napominje kako je Godišnji Plan upravljanja imovinom prošao Savjetovanje s javnošću, te na isti nije bilo primjedbi niti komentara, te navodi kako se podaci o kompletnoj imovini unose u registar državne imovine. 
Gosp. Ruskaj prepušta riječ načelniku, da dodatno pojasni ovu točku.
Gosp. Barun želi upoznati nazočne da je došlo do pripajanja društva KOMUNALIJE d.o.o. Ilok, Vodovodu grada Vukovara, te je samim time povećan temeljni kapital. 
Također nam u ovom Planu stoje i nekretnine koje smo zahtjevom zatražili od Ministarstva državne imovine, a koji su sada u nadležnosti Vukovarsko-srijemske županije. 
Nakon izlaganja pročelnika i načelnika, predsjednica vijeća daje ovu točku na raspravu, s obzirom da nije bilo rasprave niti pitanja, predsjednica vijeća daje ovo točku na glasanje.
Godišnji plan upravljanja imovinom Općine Bogdanovci za 2025. godinu usvojen je sa 5 glasova ZA i 4 glasa PROTIV.

Točka 4.
Gosp. Mađeši pojašnjava kako se ova dva dokumenta moraju donijeti svake godine, navodi kako je bitno ažuriranje planskih dokumenata, što smo i učinili početkom ove godine. Usvojen je novi planski dokument iz područja civilne zaštite, novi Godišnji provedbeni plan unaprjeđenja zaštite od požara, godišnji plan razvoja sustava civilne zaštite, zatim Plan motrenja, čuvanja i ophodnje otvorenog prostora i građevina za koje prijeti povećana opasnost od nastajanja i širenja požara, Plan održavanja nerazvrstanih prometnica i ostalih javnih površina u zimskim uvjetima, Plan operativne provedbe Programa aktivnosti u provedbi posebne mjere zašite od požara, Plan rada stožera CZ, te Plan vježbi civilne zaštite Općine Bogdanovci. 
Napominje kako ima jedna izmjena u Analizi stanja sustava CZ, a to je u točki 2.2. da DVD-u Petrovci nema registrirana vozila. Mislili smo da jesu, međutim nisu ih uspjeli registrirati jer nisu riješili imenovanje novog predsjednika i zapovjednika, stoga nemaju ovlaštenu osobu za zastupanje pri registraciji vozila, te općenito poslovanja. 
Također je ukratko pojasnio što se sve planira realizirati Godišnjim planom razvoja CZ.
Predsjednica vijeća daje ove točke na raspravu. 
Gosp. Pavlović postavlja upit što je s DVD-om Petrovci, da li su aktivni, jer su DVD-e Svinjarevci zvali na intervenciju gašenja požara u Petrovcima?!
Gosp. Barun pojašnjava kako su prije nekih godinu i pol dana imali skupštinu, međutim nisu do nedavno odnijeli zapisnike sa skupštine u Vukovarsko-srijemsku županiju, kako bi se izvršila promjena predsjednika i zapovjednika, kad su napokon odnijeli, rečeno im je da je previše vremena prošlo, te da ponovo moraju imati skupštinu, te onda donijeti nove zapisnike, što su i učinili. Odnijeli su nove zapisnike u VSŽ, međutim potrebna im je još suglasnost Vatrogasne zajednice VSŽ, te će nakon toga biti verificirani predsjednik i zapovjednik, nakon čeha će se moći registrirati vozila, te obavljati sve poslove (banke i sl.) vezane za DVD.
S obzirom da više nije bilo upita niti primjedbi, predsjednica vijeća dala je ovu točke na glasanje.
Zaključak o usvajanju Prihvaćanja Analize stanja sustava CZ i Godišnji plan razvoja sustava CZ na području Općine Bogdanovci usvojeni su sa 7 gasova ZA i 2 glasa PROTIV.


Točka 5.
Gosp. Ruskaj pojašnjava kako svake godine moramo donijeti Plan djelovanja u području prirodnih nepogoda, a sve sukladno Zakonu o ublažavanju i uklanjanju posljedica prirodnih nepogoda.
Ukratko je pojasnio što sadrži ovaj Plan, te koje su ugroze zabilježene na području naše općine. 
Predsjednica vijeća daje ovu točku na raspravu.
Gđa. Vinaj postavlja upit zašto se u Planu navodi razdoblje od 1981.-2000. za broj dana bez oborina, zašto nemamo novije podatke, na što gosp. Ruskaj odgovara kako nije dobio novije podatke. 
S obzirom da više nije bilo upita niti primjedbi, predsjednica vijeća daje ovu točku na glasanje.
Plan djelovanja u području prirodnih nepogoda usvojen je s 5 glasova ZA, 2 glasa PROTIV I 2 suzdržana. 



Točka 6.
RAZNO

Prije izvješće načelnika, predsjednica vijeća želi obavijestiti nazočne kako je predsjednik povjerenstva za provedbu natječaja za zakup poljoprivrednog zemljišta u vlasništvu Općine Bogdanovci na području Općine Bogdanovci uputio e-mail Ministarstvu poljoprivrede koji glasi: 
Poštovani,
shodno Vašem dopisu Klase: 320-02/22-02/294, Urbroj: 525-06/179-24-16, od 14. veljače 2024. g., iz privitka, upućenom Općini Bogdanovci (Povjerenstvu), molim da mi pojasnite je li moguće dostaviti našu odluku u kojoj se samo briše redni broj ponuditelja, budući da se suštinski ništa drugo ne mijenja.
Naime, iz sadržaja Vašeg dopisa gornjeg, proizlazi da je Odluka ispravna, osim što je greškom ispred imena/naziva ponuditelja naveden njegov redni broj.
Molim da me izvijestite u kojem pravcu to treba izmijeniti, kako bi se donijela na zakonu osnovana odluka, te je li moguće dostaviti odluku bez rednog broja ponuditelja i da li biste u tome slučaju dali zakonsku suglasnost?
S osobitim poštovanjem,
Jurica Barbarić,
Predsjednik povjerenstva za zakup poljoprivrednog zemljišta u vlasništvu
Općine Bogdanovci

Nakon toga Ministarstvo je odgovorilo sa sljedećim e-mailom: 
Poštovani,
 Uvidom u Zapisnik s javnog otvaranja i tablični prikaz (Tablica 1) utvrđeno je kako podaci sadržani u Zapisniku s javnog otvaranja ponuda ne odgovaraju podacima sadržanim u  tabličnom prikazu .
Npr. za ponuditelja Željka Hardia u tabličnom  prikazu  navedeno  je  da ispunjava  kriterij ekonomska vrijednost  PG dok u  Zapisniku s javnog otvaranja nije navedeno da je ponuditelj dostavio dokaz kojim ostvaruje taj kriterij ( potvrdu Ministarstva o ekonomskoj vrijednosti PG. )
 Slijedom navedenog potrebno je provjeriti da li je greška u zapisniku ili tablici. Navedeno je potrebno provjeriti i za druge  ponuditelje te sukladno utvrđenom ispraviti Zapisnik s javnog otvaranja ili tablični prikaz te pristupiti ponovnoj analizi ponuda.
Nadalje u Tablici 1  potrebno je navesti ime i prezime ponuditelja, a ne redni broj ponuditelja.
S poštovanjem.

S obzirom na gore navedene prepiske, gđa. Savić Bajac moli vijeće da da uputu Povjerenstvu kako dalje postupiti, jer sad je već prošlo tri godine od raspisivanja natječaja i stvarno se to odužilo, a Ministarstvo stalno vraća na korekciju Odluku o odabiru, kao i ponovo razmatranje svih ponuda. 

Gosp. Pavlović navodi kako su se trebale napraviti cjeline, da svako dobije dio dobre zemlje dio šume i sl., međutim pojedincima to nije odgovaralo, pa su ga izbacili iz Odbora za poljoprivredu i sada smo došli do velikog problema, jako je puno čestica, ponuditelja i naravno da je teško raditi, a isto tako ostalo je jako puno čestica na koje se nitko nije javio jer su obrasle šumom i sl. 
Gđa. Vinaj mišljenja je da se natječaj treba poništiti i raspisati novi natječaj.
Istog takvog mišljenja je i gđa. Savić Bajac, da se poništi natječaj, da se naprave gospodarske cjeline, te da se raspiše novi natječaj po novo Zakonu.
Gosp. Gelo predlaže da se sastanu Odbor za poljoprivredu i Povjerenstvo za provedbu natječaja, da naprave zajednički prijedlog prema vijeću o poništenju natječaja, te da nakon što vijeće izglasa navedeni prijedlog, da se ide u raspisivanje novog Natječaja.
Većina vijećnika slaže se sa navedenim prijedlog, međutim nije se službeno glasalo za isti. 

Predsjednica vijeća prepušta riječ načelniku kako bi nas izvijestio o novostima od zadnje sjednice općinskog vijeća.
Izvješće načelnika:
· Obilježili smo 33. obljetnicu sjećanja na stradanje branitelja i civila Petrovaca
· U suradnji sa Tirolom iz Republike Austrije ostvarili smo donaciju službeno vozilo marke VW 6 za potrebe programa Zaželi i prijevoza radnika. Ovim putem zahvaljujemo se Peteru Logaru, počasnom građaninu Općine Bogdanovci koji godinama sustavno pomaže vatrogasnim društvima i Općini Bogdanovci. 
· Održan je općinski lov u Petrovcima pod pokroviteljstvom Općine Bogdanovci
· Sustavno informiramo mještane obavijestima koje dobivamo od strane različitih ministarstava 
· Sredinom listopada imali smo posjetu državnog tajnika Ministarstva hrvatskih branitelja kojem smo prezentirali aktivne radove na području mjesta Petrovci te skrenuli pažnju na buduće projekte i pomoć u njihovoj realizaciji. 
· S obzirom na velika povećanja troškova života nažalost povećao se broj socijalno ugroženih osoba na području Općine Bogdanovci te putem jednokratne novčane pomoći pomažemo maksimalnu u skladu sa zakonskim okvirima. 
· Započeo je projekt Škola tambure na području Općine Bogdanovci
· Obavještavali smo mještane da je i dalje aktualan javni poziv o provođenju mjere sufinanciranja komunalnih priključaka i fotonaponskih elektrana. Za sada postoji sve veća potražnja te upiti da li će se poziv nastaviti. 
· U završnoj je fazi realizacija projekta Uklanjanja otpada odbačenog u okoliš te postavljanje videokamera
· Dovršen je projekt Prekogranične suradnje Općine Bogdanovci i Župa Sv. Petra u Inđiji ukupne vrijednosti 48.846,13 EUR gdje su obavljeni radovi na Domu kulture Petrovci vezano za keramičarske radove i postavljanje klimatizacijskih uređaja za grijanje i hlađenje prostora. 
· Sukladno Programu Zaželi voditeljica programa je održala intervju za Radio Vukovar te objavljen oglas u Vukovarskim novinama u svrhu promoviranja Programa Zaželi na području Općine Bogdanovci 
· Obilježili smo 33. obljetnicu sjećanja na stradanje branitelja i civila Bogdanovaca 
· Imali smo inspekcijski nadzor vezano za provođenje obveza Zakona o sustavu civilne zaštite te uvidom u našu dokumentaciju utvrđeno je da je sve sukladno Zakonu. 
· Nažalost jedna tužna vijest, nakon duge i teške bolesti napustio nas je dugogodišnji član i zapovjednik vatrogasnog društva Petrovci gosp. Damir Muzička. Gospodin Muzička se isticao svojim dobrih duhom i voljom za pomoći bilo kome. Ovim putem njegovoj obitelj izražavamo sućut. Neka mu je laka Hrvatska zemlja. 
· Prijavili smo projekt prema Ministarstvu prostornog uređenja, graditeljstva i državne imovinu u svrhu financiranja digitalizacije te izmjene prostornog plana Općine Bogdanovci. S obzirom na interes investitora te različitih zahtjeva od strane mještana nadamo se brzom odobrenju te nastavku s ciljem izmjene postojećeg prostornog plana kako bi na temelju investicija osigurali dodatna sredstva Općini Bogdanovci koja ih može usmjeriti za povećanje standarda našim mještanima. 
· Završen je projekt prekogranične suradnje Općine Bogdanovci i Dom zdravlja Domaljevac-Šamac prema kojem na zgradi općine zamijenjena je dotrajala stolarija te je obnovljena fasada u ukupnoj vrijednosti od 26.164,15 EUR. 
· Ujedno završen je projekt Modernizacija javne rasvjete Općine Bogdanovci Faza V. Već godinama nastavljamo sa fazama postavljanja led rasvjete na području Općine. Ovom fazom V. ukupne vrijednosti 39.492,50 EUR dovršeno je postavljanje led rasvjete za cijelo mjesto Bogdanovci te dio u naselju Petrovci. Nastavit ćemo dalje sa prijavom projekta modernizacijom javne rasvjete na fazu VI. kako bi pokrili do kraja mjesto Svinjarevci i Petrovci. Ovim projektom drastično smanjujemo troškove električne energije, a pridonosimo očuvanju okoliša i održivom razvoju. 
· Dovršen je projekt Uređenja pješačkih staza i nogostupa u Bogdanovci ukupne vrijednosti 49.466,28 EUR
· Projekt preko LAG-a Srijem je u fazi realizacije do kraja tekuće godine kako je dogovoreno za izvođačem. 
· Otvaramo javnu nabavu vezano za nabavku kanti za papir i plastiku. Poštujemo ugovoren obveze s time da smo u razgovoru sa Komunalcem Vukovar tražili na koji način će biti dostavljene našim mještanima. Ponudili su se u podjeli navedenih kanti sa iznosom od 3.210,00 EUR stoga tražimo i druge načine distribuiranja kanti. 
· Također, dio korisnika javne usluge žalio se na koncesionara da odbija zaprimiti glomazni otpad u reciklažnom dvorištu odlagališta otpada "Petrovačka dola". Napravili smo radni sastanak na navedenu temu i po pitanju zelenih otoka. Odgovor službeno nismo dobili  jer u međuvremenu je promijenjen direktor Komunalca Vukovar, a to je sada Domagoj Bilić. Po izmjeni direktora promptno smo reagirali te poslali zahtjev za očitavanje jer u Ugovoru o davanju koncesije za obavljanje javne usluge prikupljanja mješovitog komunalnog otpada i biorazgradivog komunalnog otpada te Odluke o načinu pružanja javne usluge prikupljanja mješovitog komunalnog i biorazgradivog komunalnog otpada koji je sastavni dio Ugovora o koncesiji stoji da koncesionar pruža javnu uslugu preuzimanje otpada u reciklažnom dvorištu i mobilnom reciklažnom (kod drugih stoji ili) dvorištu bez naknade. Također, Ministarstvo hrvatskih branitelja zbog iskapanja na Petrovačkoj doli privremeno je zaustavilo dovoz otpada na samu lokaciju stoga je Komunalac poslao svim koncesionarima tako i Općini Bogdanovci da će otpad biti zbrinjavan na alternativnu lokaciju, a to je kod grada Županje. Grad Županja je donijela Odluku o naknadi za korištenje odlagališta komunalnog otpada Stara ciglana u gradu Županji kojom je određena obveza plaćanje naknade za korištenje odlagališta, obveza svake jedinice lokalne samouprave koja koristi navedeno odlagalište. Naknada zbog korištenja odlagališta za tonu odloženog otpada na odlagalište iznosi 20% iznosa cijene propisane Cjenikom upravitelja odlagališta. Sa pročelnikom smo utvrdili na temelju do 200 tona otpada koje stvara Općine Bogdanovci naknada bi godišnja iznosila do 4.000,00 EUR. Skrećem pažnju da je rečeno od strane Komunalca da je izvanredna okolnost koja ne bi trebala trajati više od tri mjeseca. 
· Promjena granica Općine Bogdanovci i Općine Stari Jankovci - razlog reguliranje statusa stanovnika koji žive i prijavljeni su na adresama u Ulici dr. Franje Tuđmana u Oroliku, a nalaze se prema službenim granicama općina i naselja u naselju Svinjarevci u Općini Bogdanovci. Razlikuje se također nadležnost područnog ureda za katastar Vukovar, odjela za katastar nekretnina Vinkovci  - Vukovar. Stoga kako bi riješili ovaj problem potrebno je sukladno članku 5. Zakona o naseljima, predstavničko tijela obje susjedne jedinice lokalne samouprave donose odluku kojima mijenjaju granice svog rubnog naselja. Nova granica naselja bi se definirala te birala usklađena. Plan je da točne lokacije kuća budu uvrštene te smještene pod Općinu Stari Jankovci. Također vjerujemo da će isti način rješavanja zatražiti i Općine Tompojevci s obzirom da ulaz u mjesto Berak također zahvaća stambeni objekt koji se vodi na području Općine Bogdanovci. 
Gosp. Pavlović postavlja upit načelniku: „Tko si ti da daješ svinjarevačku zemlju, takve granice su još od Austrougarske, odakle ti uopće ta ideja?!

Nakon izvješća načelnika, predsjednica vijeća daje nazočnima riječ.
Gosp. Pavlović navodi kako su prošle godine kupljeni mali paketići za djecu do 8 razreda, bez obzira što je vijeća reklo da se kupi do 100,00 kn protuvrijednosti, stoga molim da se ove godine kupe u toj vrijednosti paketi i da budu hrvatski proizvodi, a ne da se šteti na djeci.

Gđa Savić Bajac postavlja upit da li se KUD-u Bogdanovci dala neka nagrada s obzirom na osvojeno prvo mjesto na Vinkovačkim jesenima, folklornim večerima?! 
Gosp. Barun odgovara kako im nismo mogli dati nikakvu financijsku nagradu, jer smo im dali novčanu pozajmicu u iznosu do 4.900,00 eura, koju su nam vratili prošli tjedan, te ćemo im sada moći isplatiti financijsku nagradu koju su zaslužili. 

